Ga re itse gore a tlhamane eo e boammaaruri. Le fa go ntse jalo, fa Diogenes a ka bo a sa ntse a tshela gompieno, o ne a tla tshwanelwa ke gore a batle thata fa a batla batho ba ba nang le mekgwa e mentle. Go lebega batho ba bantsi ba sa dumalane le kgang ya gore batho ba tshwanetse go nna le mekgwa e e rileng ya boitsholo. Nako le nako metswedi ya dikgang e bua ka ditiragalo tse di tshosang tota—mo matshelong a batho, mo pusong, mo ditirong, mo metshamekong, mo kgwebong, le mo dikarolong tse dingwe tsa botshelo. Bontsi jwa mekgwa e mentle ya boitsholo e batho ba neng ba na le yone bogologolo ga e tlhole e tlotlwa. Melao ya boitsholo e e ntseng e le teng e sekasekwa sesha mme gantsi ga e amogelwe. Mekgwa e mengwe e mentle ya boitsholo e ratwa fela ka molomo mme ga e dirisiwe.